বিউটি অ্যান্ড দ্য বিস্ট
বিউটি অ্যান্ড দ্য বিস্ট (ফরাসি: La Belle et la Bête, লা বেল এত্‌ লা বেত্‌) হল ফরাসি ঔপন্যাসিক গ্যাব্রিয়েল-সুজান বারবত দে ভিলান্যুভ রচিত রূপকথা। বইটি ১৭৪০ সালে লা জিউন আমেরিকানে এত লে কন্তেস মারিন্‌স-এ প্রকাশিত হয়। তার বৃহৎ গ্রন্থ সংস্করণকে সংক্ষিপ্ত, পুনঃলিখন করে জঁ-মারি লেপ্রিন্স দে বিউমন্ত ১৯৫৬ সালে ম্যাগাসিন দেস এনফান্তস-এ এবং অ্যান্ড্রু ল্যাং ১৮৮৯ সালে ব্লু ফেয়ারি বুক-এ তার রূপকথার বই ধারাবাহিকে প্রকাশ করেন। গল্পটি কিছু পূর্ববর্তী গল্প, যেমন ২য় শতাব্দীতে লুসিয়াস আপুলেই মাদৌরেন্সি রচিত "কিউপিড অ্যান্ড সাইকি" এবং জিওভান্নি ফ্রান্সেস্কো স্ত্রাপারোলা রচিত ইতালীয় রূপকথা "দ্য পিগ কিং" থেকে অনুপ্রাণিত। ইউরোপ জুড়ে গল্পটি বিভিন্ন নামে পরিচিত। উদাহরণস্বরূপ, ফ্রান্সে গল্পটির অপেরা সংস্করণ হল জেমিরে অ্যান্ড আজর। ১৭৭১ সালে অপেরাটি রচনা করেছেন মার্মোন্টেল এবং সুর করেছেন গ্রেট্রি, যা ১৯শ শতাব্দী পর্যন্ত সফল ছিল। এটি দ্বিতীয় সংস্করণ অবলম্বনে রচিত। ১৭৪২ সালে নিভেলা দে লা চাউসি আমোর পোর আমোর নাটক রচনা করেন গ্যাব্রিয়েল-সুজান বারবত দে ভিলান্যুভের সংস্করণ থেকে। ডারহাম ও লিসবনের পণ্ডিতদের ধারণা গল্পটির উৎপত্তি ৪,০০০ বছর পূর্বে।